บ้านงานปาร์ตี้ จ่อฟ้องเดียร์ แจ้งความเท็จ
ตร.รอผลตรวจ ศพ ลันลาเบล,สัมฤทธิ์ ตงเต๊า ผบก.น.8 เผย วันจันทร์ที่ 30 ก.ย. รู้ผลชันสูตรศพพริตตี้สาว ลันลาเบล จากนิติเวช รพ.จุฬาลงกรณ์ สามารถตอบข้อสงสัยได้อย่างแน่นอน โดยมีทั้งผลตรวจเลือด ปัสสาวะ สารคัดหลั่ง และร่องรอยบาดแผลฉีกขาดที่อวัยวะเพศผู้ตาย ด้านคดีเรียกพยานที่เคยให้การไปแล้วมาสอบเพิ่มเติม 2 ปาก ถามถึงข้อมูลในงานปาร์ตี้ที่บ้านย่านบางบัวทอง จ. นนทบุรี ด้านผู้การ ปคม.บอกตรวจสอบแล้วยังไม่เข้าข่ายความผิดฐานค้ามนุษย์ ส่วนเจ้าของบ้านปาร์ตี้มรณะ 2 ใน 6 ผู้ต้องหา ระบุ ตั้งแท่นเตรียมฟ้องกลับ น้องเดียร์ พริตตี้สาวที่แจ้งความถูกกระทำอนาจาร กับ อัจฉริยะ จอมแฉฐานแจ้งความเท็จและสร้างพยานเท็จ,จากกรณีตำรวจ สน.บุคคโล จับกุมนายรัชเดช หรือน้ำอุ่น วงศ์ทะบุตร อายุ 25 ปี นายแบบอิสระ เทรนเนอร์ฟิตเนส ตามหมายจับศาลอาญาธนบุรี 3 ข้อหา ได้แก่ กักขังหน่วงเหนี่ยวเป็นเหตุให้ผู้อื่นถึงแก่ความตาย พาผู้อื่นไปเพื่อกระทำอนาจาร และกระทำอนาจารผู้อื่น นายรัชเดชถูกดำเนินคดีเนื่องจากเกี่ยวข้องกับการเสียชีวิตของ น.ส.ธิติมา หรือลันลาเบล นรพันธ์พิพัฒน์ อายุ 25 ปี พริตตี้สาว พบศพอยู่ในล็อบบี้ชั้นล่างของคอนโดฯย่านตลาดพลู ตอนตีสามวันที่ 17 ก.ย. หลังผู้ตายรับงานเอนเตอร์เทนชงเหล้าในงานปาร์ตี้ที่บ้านเลขที่ 100/291 หมู่บ้านพฤกษา 3 ริมคลอง 3 ซอยวัดลาดปลาดุก หมู่ 5 ต.บางคูรัด อ.บางบัวทอง จ.นนทบุรี ดื่มเหล้าจนหมดสติ ก่อนถูกน้ำอุ่นพาร่างถูลู่ถูกังมาที่คอนโดฯ ผลนิติเวชระบุพริตตี้สาวช็อกเพราะดื่มสุราเกินขนาด ตรวจพบแอลกอฮอล์ในเลือดสูงถึง 418 มิลลิกรัมเปอร์เซ็นต์ ศาลพิจารณาแล้วไม่ให้ประกันตัวผู้ต้องหาตามที่พนักงานสอบสวนขอคัดค้าน นำตัวส่งไปคุมขังที่เรือนจำพิเศษธนบุรี เมื่อตอนเย็นวันที่ 26 ก.ย.,ทางด้านตำรวจ สภ.บางบัวทอง จ.นนทบุรี ขออนุมัติศาลจังหวัดนนทบุรีออกหมายจับเจ้าของบ้าน และผู้ที่ร่วมงานปาร์ตี้มรณะรวม 6 คน ข้อหาซ่องโจร และร่วมกันกระทำอนาจารแก่บุคคลอายุกว่า 15 ปี โดยใช้กำลังประทุษร้ายโดยบุคคลนั้นอยู่ในภาวะไม่สามารถขัดขืนได้ ประกอบด้วย นายชัยพล หรือคิว พรรณา อายุ 29 ปี นายนที หรือตี๋ สถิตพงษ์สถาพร อายุ 33 ปี สองพี่น้องเจ้าของงานปาร์ตี้ น.ส.พิกุลทอง หรือเฟิร์ส บุญตา อายุ 24 ปี แฟนสาวนายคิว นายโกเมศ หรือปิงปอง ฤทธิ์นิธิฤกษ์ อายุ 35 ปี นายกฤษฎา หรือโนบิตะ โลหิตดี อายุ 27 ปี และ น.ส.พัทธนันท์ หรือปีใหม่ รักษากุล อายุ 26 ปี พริตตี้สาว สืบเนื่องมาจาก น.ส.เดียร์พริตตี้สาวอีกคนที่รับจ้างมาร่วมงานปาร์ตี้ในคืนวันเกิดเหตุ หลัง ลันลาเบล ถูกนายน้ำอุ่นอุ้มออกจากบ้านไปแล้ว ผู้เสียหายแจ้งความว่าถูกกระทำอนาจารถอดเสื้อชั้นในและกางเกงในออกแล้วลูบคลำ ผู้ก่อเหตุสำเร็จความใคร่ด้วยตนเองจนคราบอสุจิรดบนกางเกงใน กางเกงขาสั้น และผ้าห่ม เหตุเกิดหลังโดนคะยั้นคะยอให้ดื่มเหล้าเพียวจนหมดสติอยู่ในห้อง สอบสวนทั้งหมดให้การปฏิเสธนำส่งฝากขังผัดแรกศาลอนุญาตให้ทั้ง 6 คนประกันตัวไป,ความคืบหน้าเมื่อเวลา 13.00 น. วันที่ 28 ก.ย. พล.ต.ต.สัมฤทธิ์ ตงเต๊า ผบก.น.8 กล่าวถึงความคืบหน้าสำนวนการสอบสวนคดีลันลาเบลเสียชีวิตว่า วันที่ 28 ก.ย. พนักงานสอบสวน สน.บุคคโล นัดสอบปากคำพยานปากเดิมที่เคยสอบไปแล้วจำนวน 2 ปาก สอบสวนเกี่ยวกับประเด็นที่มีความเชื่อมโยงกับเหตุการณ์ที่เกิดขึ้น โดยเฉพาะข้อมูลงานปาร์ตี้ที่บ้านย่านบางบัวทอง เนื่องจากเป็นคดีที่สอดคล้องกัน เชื่อว่าทำให้เห็นสภาพของงานปาร์ตี้ชัดเจนมากขึ้น รวมทั้งในวันจันทร์ที่ 30 ก.ย. รู้ผลตรวจจากนิติเวช รพ.จุฬาลงกรณ์ เพิ่มเติมด้วย เบื้องต้นเป็นผลชันสูตรทางการแพทย์ขั้นสูง มีทั้งผลตรวจเลือด ผลตรวจปัสสาวะ และผลตรวจสารคัดหลั่ง ทำให้สามารถตอบคำถามของสังคมได้อย่างแน่นอน รวมถึงกรณีที่มีกระแสข่าวไปก่อนหน้านี้ว่า อวัยวะเพศผู้ตายพบร่องรอยบาดแผลฉีกขาด เบื้องต้นทราบว่าเป็นแผลฉีกขาดจากภายนอก,ขณะนี้ได้ความเห็นจากแพทย์ผู้เชี่ยวชาญแล้วว่า บาดแผลอวัยวะเพศที่ฉีกขาดดังกล่าวเป็นไปได้ว่าเกิดขึ้นภายใน 24 ชั่วโมง ก่อนที่ลันลาเบลจะเสียชีวิต หมายถึงอาจเกิดขึ้นก่อนที่เดินทางมาที่งานปาร์ตี้ย่านบางบัวทองก็ได้ แม้ว่าทางครอบครัวของลันลาเบลจะส่งศพไปชันสูตรอีกครั้งที่ รพ.ธรรมศาสตร์ ไม่ใช่เรื่องน่าเป็นห่วง เพราะนิติเวช รพ.จุฬาฯถือเป็นสถาบันการแพทย์ที่มีความน่าเชื่อถืออยู่แล้วแม้ไม่ใช่ของตำรวจโดยตรง ตอนนี้อยู่ระหว่างให้แพทย์ผู้เชี่ยวชาญหาช่วงเวลาของการเสียชีวิตของลันลาเบลให้ได้ข้อยุติ ผบก.น.8 กล่าว,ด้านนายนที หรือตี๋ สถิตพงษ์สถาพร และนายชัยพล หรือคิว พรรณา เจ้าของบ้านจัดงานปาร์ตี้ 2 ใน 6 ผู้ต้องหาร่วมสังสรรค์กินเหล้ากันดุเดือด ทั้งคู่กล่าวหลังได้รับการประกันตัวว่า ศาลเมตตาให้ประกันตัวออกมาสู้คดี รวมทั้งได้ปรึกษากับทนายแล้วว่าจะรวบรวมหลักฐานและพยานต่างๆ ที่มีเตรียมฟ้องกลับพริตตี้เดียร์กับนายอัจฉริยะ เรืองรัตนพงษ์ ประธานชมรมช่วยเหลือเหยื่ออาชญากรรม ข้อหาแจ้งความเท็จและสร้างพยานเท็จ ทั้งนี้ เพื่อให้สังคมรับรู้เรื่องจริงที่เกิดขึ้น ไม่ใช่ตกเป็นฝ่ายถูกกระทำเพียงฝ่ายเดียว,นายนทีกล่าวเพิ่มเติมว่า ที่ผ่านมาพวกเรา ไม่ค่อยออกมาตอบโต้อะไร เพราะไม่อยากให้เรื่องยืดยาว แต่มาวันนี้เมื่อโดนรังแกต้องลุกขึ้นมาสู้กัน ก่อนหน้านี้พวกเราถูกกล่าวหาว่าเป็นผู้มีอิทธิพลมีคนหนุนหลังอย่างนั้นอย่างนี้ แต่ในความเป็นจริงไม่ใช่ แม้แต่เงินประกันตัวแทบไม่พอ อย่างไรก็ตาม จะรวบรวมพยานหลักฐานเพื่อแจ้งความต่อไป ส่วนน้องเดียร์เองก็น่าจะรู้ว่าเกิดอะไรขึ้นวันนั้น,ที่กองบังคับการปราบปรามการค้ามนุษย์ (บก.ปคม.) วันเดียวกัน พล.ต.ต.วรวัฒน์ วัฒน์นครบัญชา ผบก.ปคม. กล่าวถึงกรณี พล.ต.อ.จักรทิพย์ ชัยจินดา ผบ.ตร. สั่งให้ดูข้อกฎหมายว่ากลุ่มโมเดลลิ่งผู้ที่จัดหาพริตตี้เข้าข่ายความผิดค้ามนุษย์หรือไม่ว่า คดีการเสียชีวิตของลันลาเบล บก.ปคม. ประสานกับ พล.ต.ต.สัมฤทธิ์ ตงเต๊า ผบก.น.8 ให้ผู้รับผิดชอบในคดีสอบสวนในประเด็นค้ามนุษย์ เริ่มตั้งแต่กระบวนการโมเดลลิ่งจัดหาพริตตี้ที่มีทั้งชงเหล้าธรรมดา หรือที่เรียกว่า เอ็นวี หมายถึงขายบริการทางเพศด้วย ถ้าเข้าข่ายการค้ามนุษย์นั้นต้องตรงตามลักษณะ 8 ประการ คือ 1.จากการค้าประเวณี 2.จากการผลิตหรือเผยแพร่วัตถุหรือสื่อลามก 3.จากการแสวงหาประโยชน์ทางเพศในรูปแบบอื่น 4.จากการเอาคนลงเป็นทาส 5.จากการนำคนมาขอทาน 6.จากการบังคับใช้แรงงานหรือบริการ 7.จากการบังคับตัดอวัยวะเพื่อการค้า และ 8.จากการอื่นใดที่คล้ายคลึงอันเป็นต้น โดยต้องเข้าข่าย 1 ใน 8 จากรายงานการสอบสวนของ บก.น.8 ขณะนี้ยังไม่เข้าข่ายความผิดการค้ามนุษย์ หากสำนักงานตำรวจแห่งชาติสั่งให้เข้าไปสอบสวนก็พร้อมดำเนินการทันที,ต่อมาเวลา 18.30 น. ที่ สน.บุคคโล น.ส.คริสตี้ (นามสมมติ) อายุ 20 ปี พริตตี้สาวที่เคยให้ปากคำประกอบสำนวนคดีว่าเคยเห็นพฤติกรรมของ น้ำอุ่น หิ้วพริตตี้ออกจากบ้านปาร์ตี้ที่บางบัวทอง และ น.ส.เดียร์ พริตตี้สาวผู้เสียหาย คดีถูกกระทำอนาจาร เดินทางเข้าพบพนักงานสอบสวน สน.บุคคโล เพื่อสอบปากคำประกอบสำนวนคดีเพิ่มเติม น.ส.คริสตี้กล่าวว่า ตำรวจเรียกให้มาสอบปากคำให้การเพิ่มในประเด็นที่เคยสอบไปแล้ว ตั้งแต่เกิดเรื่องยังไม่ได้คุยกัน น.ส.เมทัล พริตตี้สาวที่ถูกนายรัชเดช หรือน้ำอุ่น อุ้มพาออกไปจากงานปาร์ตี้ไปก่อน น.ส.ลันลาเบลเสียชีวิต 2 วัน ส่วนที่ออกมาเป็นพยานคดีการเสียชีวิตของลันลาเบลยอมรับว่า รู้สึกกังวลเรื่องความปลอดภัย ขณะที่ น.ส.เดียร์แต่งกายชุดสีดำคาดหน้ากากอนามัยเดินทางมากับพี่สาว เจ้าตัวร้องขอสื่อมวลชนอย่าถ่ายภาพและไม่ขอให้สัมภาษณ์แต่อย่างใด,มีรายงานว่า ก่อนหน้านี้ น.ส.เดียร์เดินทางไปที่ สภ.บางบัวทอง จ.นนทบุรี พร้อมนำหลักฐานเข้าแจ้งความต่อ พ.ต.ท.สมุทร เกตุยา รอง ผกก. (สอบสวน) สภ.บางบัวทอง เพื่อให้ดำเนินคดีโมเดลลิ่ง จัดหาพริตตี้ ในข้อหาเป็นธุระจัดหา น.ส.เดียร์เปิดเผย ที่ สภ.บางบัวทองว่า ถึงแม้ทำงานเอนเตอร์เทน แต่คนที่จ้างก็ไม่มีสิทธิ์มาลวนลามหรือกระทำอนาจาร ตนมารับงานในสภาพไหนก็ควรจะได้กลับบ้านไปในสภาพนั้น ไม่ใช่เมาแล้วตื่นขึ้นมาอยู่ในสภาพไม่เหมือนเดิม ตนเป็นคนระวังตัว แต่เมื่อตื่นขึ้นมาพบว่าเสื้อผ้าอยู่ในสภาพผิดปกติ ชุดชั้นในหายไป มีผ้าขนหนูห่มแทน จึงเก็บหลักฐานทั้งหมดเอาออกมาใช้แจ้งความดำเนินคดี ถึงแม้เป็นอาชีพที่ต้องชงเหล้าและบริการ ต้องดูแลคนในวงเหล้าให้มีความสุข สนุกสนานเฮฮา แต่ตัวเองต้องมาถูกกระทำอย่างนี้ ไม่ใช่ มันเกินไป
สัมฤทธิ์ ตงเต๊า ผบก.น.8 เผย วันจันทร์ที่ 30 ก.ย. รู้ผลชันสูตรศพพริตตี้สาว ลันลาเบล จากนิติเวช รพ.จุฬาลงกรณ์ สามารถตอบข้อสงสัยได้อย่างแน่นอน
ลันลาเบล,พริตตี้,น้ำอุ่น,บ้านปาร์ตี้,น้องเดียร์,อนาจาร,ข่าวหน้า1